3.8

Kriteriji za uvrštavanje vozila u kategoriju N1. 3.8.1 Vozilo se kategorizira kao N1 ako su ispunjeni svi primjenjivi kriteriji. Ako nije ispunjen makar i jedan kriterij, vozilo se kategorizira kao M1. 3.8.2 Osim općih kriterija navedenih u točkama od 3.2. do 3.6., kriteriji navedeni u ovoj točki ispunjavaju se za kategorizaciju vozila kod kojih se vozačeva kabina i teret nalaze unutar jedne jedinice („BB” s nadogradnjom). 3.8.2.1 Ako je između reda sjedala i teretnog prostora postavljena djelomična ili potpuna stijenka ili pregrada, to ne isključuje obvezu ispunjavanja potrebnih kriterija. 3.8.2.2 Kriteriji su sljedeći: (a) robu treba biti moguće utovarivati preko stražnjih vrata, stražnje ograde ili bočnih vrata koja su oblikovana i proizvedena za takvu namjenu; (b) ako je riječ o stražnjim vratima ili stražnjoj ogradi, otvor za utovar ispunjava sljedeće zahtjeve: i. ako vozilo ima samo jedan red sjedala ili samo vozačevo sjedalo, minimalna visina otvora za utovar iznosi najmanje 600 mm; ii. ako vozilo ima dva ili više redova sjedala, minimalna visina otvora za utovar iznosi najmanje 800 mm, a otvor ima površinu od najmanje 12 800 cm2; (c) Teretni prostor ispunjava sljedeće zahtjeve: „teretni prostor” znači dio vozila koji se nalazi iza reda (redova) sjedala ili iza vozačeva sjedala ako vozilo ima samo jedno vozačevo sjedalo; i. površina za utovar u teretnom prostoru općenito je ravna; ii. ako vozilo ima samo jedan red sjedala ili samo jedno sjedalo, minimalna duljina teretnog prostora iznosi barem 40 % međuosovinskog razmaka; iii. ako vozilo ima dva ili više redova sjedala, minimalna duljina teretnog prostora iznosi barem 30 % međuosovinskog razmaka. Ako je sjedala iz zadnjeg reda moguće jednostavno izvaditi iz vozila bez uporabe posebnih alata, uvjeti koji se odnose na duljinu teretnog prostora ispunjeni su dok su sva sjedala ugrađena u vozilo; iv. uvjeti povezani s duljinom teretnog prostora ispunjeni su kada su sjedala iz prvog ili zadnjeg reda postavljena okomito u normalan položaj kako bi ih osobe u vozilu mogle upotrebljavati. 3.8.2.3 Posebni uvjeti za mjerenje 3.8.2.3.1 Definicije (a) „visina otvora za utovar” znači okomita udaljenost između dvije vodoravne ravnine od kojih je jedna tangencijalna na najvišu točku nižeg dijela vrata, a druga na najnižu točku gornjeg dijela vrata; (b) „površina otvora za utovar” znači najveća površina ortogonalne projekcije na okomitu ravninu, okomito na središnju liniju vozila, maksimalnog dopuštenog otvora kad su stražnja vrata ili stražnja ograda širom otvoreni; (c) „međuosovinski razmak”, u svrhu primjene formule u točkama 3.8.2.2. i 3.8.3.1., znači udaljenost između: i. središnje linije prednje osovine i središnje linije druge osovine ako je riječ o vozilu s dvije osovine; ili ii. središnje linije prednje osovine i središnje linije virtualne osovine jednako udaljene od druge i treće osovine ako je riječ o vozilu s tri osovine. 3.8.2.3.2 Namještanje sjedala (a) sjedala se namještaju u krajnji vanjski položaj; (b) naslon sjedala, ako je prilagodljiv, namješta se tako da se na sjedalo može smjestiti trodimenzionalni uređaj za određivanje točke H pri nagibu trupa od 25 stupnjeva; (c) ako se naslon sjedala ne može namještati, postavlja se u položaj koji određuje proizvođač vozila; (d) ako je sjedalo prilagodljivo po visini, namješta se u najniži položaj. 3.8.2.3.3 Uvjeti za vozilo (a) stanje opterećenja vozila odgovara njegovoj najvećoj masi; (b) kotači vozila usmjereni su ravno naprijed. 3.8.2.3.4 Zahtjevi iz točke 3.8.2.3.2. ne primjenjuju se ako je u vozilo ugrađena stijenka ili pregrada. 3.8.2.3.5 Mjerenje duljine teretnog prostora (a) ako u vozilo nije ugrađena stijenka ili pregrada, duljina se mjeri od okomite ravnine tangencijalne na krajnju vanjsku točku vrha naslona sjedala do stražnje unutarnje ravnine ili vrata ili stražnje ograde u zatvorenom položaju; (b) ako je u vozilo ugrađena stijenka ili pregrada, duljina se mjeri od okomite ravnine tangencijalne na krajnju vanjsku točku pregrade ili stijenke do stražnje unutarnje ravnine ili vrata ili stražnje ograde u zatvorenom položaju; (c) zahtjevi koji se odnose na duljinu ispunjavaju se barem duž vodoravne crte u uzdužnoj okomitoj ravnini koja prolazi kroz središnju liniju vozila na razini poda utovarnog prostora. 3.8.3 Osim općih kriterija navedenih u točkama od 3.2. do 3.6., kriteriji navedeni u ovoj točki ispunjavaju se za kategorizaciju vozila kod kojih se vozačeva kabina i teret ne nalaze unutar jedne jedinice („BB” s nadogradnjom). 3.8.3.1 Kad je nadogradnja vozila zatvorena, primjenjuje se sljedeće: (a) robu treba biti moguće utovarivati preko stražnjih vrata, stražnje ograde ili na drugi način; (b) najmanja visina otvora za utovar iznosi najmanje 800 mm, a otvor ima površinu od najmanje 12 800 cm2; (c) minimalna duljina teretnog prostora iznosi najmanje 40 % međuosovinskog razmaka. 3.8.3.2 Ako je vozilo opremljeno teretnim prostorom otvorenog tipa, primjenjuju se samo odredbe navedene u točki 3.8.3.1. (a) i točki 3.8.3.1. (c). 3.8.3.3 Za primjenu odredbi navedenih u točki 3.8.3. primjenjuju se definicije iz točke 3.8.2.3.1. 3.8.3.4 Međutim, zahtjevi koji se odnose na duljinu teretnog prostora ispunjavaju se duž vodoravne crte u uzdužnoj okomitoj ravnini koja prolazi kroz središnju liniju vozila na razini poda utovarnog prostora.